Luk 19:1-10 Simplify 3 Neem beheer

Dikwels hoor ‘n mens die opmerking: “Ek is in my maai! So diep in die skuld dat net die borrels bo by die oppervlakte kom. (Meestal ander byvoeglike naamwoorde) #

‘n **Vorige buurman het vertel** dat die Bankbestuurder hom gebel het oor sy oortrokke tjekrekening wat sonder water of kunsmis astronomies gegroei het. Die bestuurder het aan hom gevra: Mr Terblanche, wat gaan ek en jy doen aan jou oortrokke fasiliteit doen. JP se antwoord was: “Mnr Beetge. Hierdie is nie ‘n saak wat ek en jy iets kan doen nie. Miskien jy en my boedel”…

Hier by kerk vertel ‘n man vir my – “ek het ‘n prag huis hier in Mooikloof gehad. As jy vir my ‘n paar jaar terug gesê het ek moet spaar, het ek vir jou in jou gesig gelag. Want ek was ‘n suksesvolle besigheidsman… Ek het nie nodig gehad om te spaar nie. Nou, is ek hier met ‘n vriend se motor met die klere aan my lyf. Ek slaap in sy motorhuis. Toe die geld op is, het my vrou en kinders pad gevat. Help my!”

Hierdie **kreet om hulp is dikwels van mense wat genoeg inkomste** het.

*Simplify* handel oor om ons lewens te vereenvoudig…   
**Hoe kry jy jou finansies so vereenvoudig** dat jy nie wurg en slapelose nagte het daaroor nie?

**Kyk jy hoeveel keer die Bybel na geld verwys,**is dit duidelik dat finansies ‘n belangrike saak vir God.  
So belangrik dat Hy spesifieke voorskrifte daaroor het.

Die **Here wil dat jy beheer oor jou finansies sal uitoefen**  
en nie daardeur beheer of gemanipuleer word nie.

Kom **ons lees van iemand wat deur sy finansies beheer is**  
en dit het skuld en skaamte oor hom gebring het.

Lees Luk 19:1-10

Die **Romeine** het **tenders uitgesit** vir die tolgelde wat hul wou vorder.  
Hulle het die bedrag van die tol vooraf bepaal  
en enige iemand wat hierdie geld vooruit aan hulle kon oorbetaal  
het in aanmerking gekom vir die tender..

Die suksesvolle **tenderaar moes die jaar se tolgeld vooruit**  
aan die Romeine oorbetaal en het die geld agterna in vorder  
deur die tolgeld.

**Buitensporige bedrae** is dikwels gehef…  
Die Romeine het nie ‘n saak gehad wat van die Jode gevorder word nie  
solank hulle het hul geld ontvang het.

Nou, **wat het gemaak dat Saggeus,** ‘n welaf, invloedryke, tollenaar,   
‘n man kort van postuur,  
sover sou gaan dat hy **sy waardigheid opgeoffer het**  
 deur klere op te bind (Dit was destyds nie aan nie),  
 en in ‘n boom te klim,  
met die doel om Jesus te kon sien?

**Wat dryf ‘n mens so ver?**

**Meeste mense** in Palestina het destyds sekerlik **al van Jesus gehoor.**  
Die man wat **liters water in die beste Chardonay** of Cabernet verander…  
Hy het ‘n paar vissies en brode so vermeerder dat duisende kon eet,   
versadig word en daar nog mandjiesvol oorbly het…

Was Saggeus **dalk een van die bewonderaars** wat Jesus te siene wou kry  
soos mense vandag Hollywood sterre verafgod?  
Die “Wonderman” wat tyd spandeer met sondaars en tollenaars

Ek twyfel, want **Sageus het tot die extreme gegaan**!  
Hy was dringend opsoek na hulp.

* Dalk was dit **Jesus se prediking oor genade en vergiffenis**  
  wat hom laat hoop het op uitkoms  
  na jare lange oneerlikheid, indoen en steel van mense daar by die tolhek...
* Dalk het Saggeus ervaar dat **sy rykdom nie vir hom vrede bring nie**.  
  Want wanneer het ‘n mens genoeg…  
  Wanneer geld nommer 1 in jou lewe is, het jy nooit genoeg nie!
* Dalk het hy **gehoop dat die “Wonderwerker” hom kon bevry**  
  van sy gewete wat hom jaag oor sy verslawing aan geld.  
  Die jare wat hy nooit sy rykdom met die armes gedeel het nie…
* Dalk was hy op die punt dat hy besef het**: Ek is nie self in staat** om iets aan my geldverslawing te doen nie.

Feit is, hoe **langer ‘n mens aan geld verslaaf is,**   
hoe groter mag het dit oor jou,   
en hoe minder kan jy jouself bevry…

**Saggeus** se **hoop op Jesus** vir verlossing was nie te vergeefs nie.  
Toe Jesus hom sien, het Hy homself vir ete by Saggeus genooi

Ek **glo Saggeus se ongemak was groot** toe hulle in sy huis “mansion”\*  
ingaan wat getuig van oneerlik rykdom, van mede Jode ge-eis..  
Dit waarop hy so trots was het hom skielik skaam gelaat…

Hoe die gesprek verder verloop het weet ons nie   
maar **iets het in Saggeus se hart plaasgevind…**  
want hy het verklaar:

“Here, ek gaan die helfte van my goed vir die armes gee,   
en waar ek iets van iemand afgepers het,  
gee ek dit vierdubbel terug” (Luk 19:8)

Saggeus se **lewe was op sy kop gedraai**  
Die kettings van verslawing het van hom afgeval  
Hy het iemand met baie groter krag en mag as sy verslawing gevind   
wat hom bevry het…

**Daar het 2 versoenings in sy lewe plaasgevind**

1. Sy sonde is vergewe en hy is met God versoen.
2. Hy het finansiële versoening ervaar. Dit wat hy van mense afgepers het, het hy self 4 dubbel terug gegee.

Te veel Christene is geestelik met God versoen  
maar **nog steeds slawe van geld**…  
en is eintlik met afgodery besig…

Dink jou die vryheid in waar geld nie ‘n houvas op jou het nie.

**Hoe werk hierdie tweede versoening?**

In Handelinge **16 vertel van Paulus en Silas in die tronk**.

Die Here het met ‘n aardbewing wat die tronkdeure laat oopgaan   
en al die gevangenis se boeie laat het afval.

‘n Tronkbewaarder wou homself om die lewe bring.

Paulus en Silas het uitgeroep: Moenie jouself doodmaak nie…  
Hy het op hul afgestorm met die vraag:   
 Menere, wat moet ek doen om gered te word?

Die **kern van die evangelie is** aan hom verkondig:

Glo in die Here Jesus, en jy sal gered word….

**Sleutelwoord is GLO**

* Glo Jesus is Seun van God
* Glo aan Sy verlossingswerk aan die kruis
* Glo dat hy vir jou sondes aan kruis betaal het
* Glo dat Hy jou lei in die toekoms
* Glo dat Hy vir jou ‘n ewige saligheid voorberei wat vas en seker is.

Die **tronkbewaarder het hul wonde gewas**,   
huis toe geneem.  
Hy en sy hele huis het geglo en hulle is gedoop.

Dit is die verlossende krag van God se Gees.

Daar is **groot ooreenkomste tussen geestelike en finansiële verlossing**.

Die Here gee vir ons 5 beginsels wat die fondasie lê  
vir finansiële versoening met God.

**5 Skrifleringe vir finansiële vryheid**

**1 Alles wat jy het kom van God**

Almal van ons kan **stories vertel oor hoe jy gekom** het waar jy vandag is. Hier het iemand talent in jou raakgesien. Daar het ‘n persoon jou ‘n geleentheid gegee. Hier was jy op die regte oomblik op die regte plek. Jy het ‘n geleentheid gesien.

**Groot is die versoeking** om jou te laat dink dit is jy wat so oulik is.   
Jy wat so hard met jou hande gewerk het.  
Jy wat so skerp van verstand is…

**Feit is:** **Dit is alles gawes uit God se hand.**Jak 1:17 leer:

“Elke goeie gawe en elke volmaakte geskenk kom van Bo”

Jou talente, vermoëns is alles uit die hand van ons hemelse Vader.

**2 Wees vergenoeg met God se voorsiening in jou lewe**

Van nature is ‘n mens opsoek na beter…

Beter werk, beter inkomste, mooier huis, nuwer motor, nuutste selfoon, tablet  
want jy glo dit gaan jou gelukkig maak.  
As dit waar is, moet ryk mense van die gelukkigste mense op aarde wees.

Dit is nie doodgewoon nie waar nie.

**2012 se Gallop navorsing** die mense van Latyns Amerika,   
wat veel armer is as die Amerikaner, gelukkiger is.

Die mense van Guatemala wat worstel met na oorlogse swaarkry  
is 7de op die lys van mense met positiewe emosies

**Geld beteken nie geluk nie.**

Moses (Carpenter) as voorbeeld

**Luister jy na Paulus se verhaal hoor jy:**

Vyfmaal het ek van die Jode die gebruiklike straf van 39 houe gekry, drie maal het ek lyfstraf gekry, een maal is ek met klippe gegooi. Driemaal het ek skipbreuk gely, en een maal het ek ‘n dag en ‘n nag op die oop see deurgebring.   
Ek was dikwels op reis en in gevaar: daar was gevare van riviere, gevare van rowers, gevare van my volksgenote en gevare van heidene; gevare in die stad en gevare in die veld; gevare op see en gevare onder vals broers.  
Daar was vir my harde werk en swaarkry, dikwels nagte sonder slaap, dikwels honger en dors, dikwels was ek sonder kos en sonder skuiling of bedekking ten die koue.   
Behalwe dit was daar nog die daaglikse bekommernisse, (2 Kor 11:24-28a)

**Hoe het al hierdie swaarkry en ontbering op Paulus afgegee?**

Lees wat skryf hy vanuit die Tronk aan die Filippense:

Ek het regtig geleer om onder alle omstandighede reg te kom. Ek weet wat dit is om boomskraap te lewe, en ek weet wat dit is om oorvloed te hê. Ek het lewenservaring opgedoen vir alle omstandighede, vir wanneer ek genoeg het om te eet en wanneer ek honger is, vir oorvloed en tekort. Ek kan onder alle omstandighede regkom deur Hom wat my krag gee (Ef 4:11b-13)(NLV).

So lyk dit wanneer iemand vergenoegd is  
met die versorging uit God se hand.

Dit het implikasies:

1 Jy is **nie afgunstig** as dit met ander beter gaan as met jou. As hulle bevordering of ‘n beter salaris as jy ontvang.   
Jy is saam met hulle bly wees oor die beter werk, bevordering, nuwe motor

2 **Skuld bo jou vermoëns**. Skuld is per definisie om meer te wil hê as wat God op die stadium van jou lewe voorsien en jy maak ander planne om die geld op ‘n ander wyse te bekom.

Daar is beter en slegter tye. Tans is die ekonomie af. Jy gaan net finansiële vrede hê as jy in elke seisoen van jou lewe, of dit nou beter of swakker gaan, leer om vreugdevol binne of met minder as wat God voorsien te leef.

**Oorspandering beteken**: Here, U sorg nie goed genoeg vir my nie. Ek sal my inkomste kunsmatig verhoog.

**Begin vandag om vreugdevol binne God se voorsiening te leef.**  
Dit mag beteken dat jy ‘n paar dinge moet ontbeer,   
eenvoudiger leef.   
Maar as jy dit met oorgawe doen gaan dit vir jou vrede en vergenoegdheid bring.

**3 Vereer God met ‘n tiende wat jy ontvang.**

Verstaan mooi: Die Here is nie afhanklik van jou geldelike bydrae aan die kerk nie.  
Lees die teks en sien dit gaan oor die voordeel van die volk!

Bring die volle tiende na die voorraadkamer toe sodat daar iets te ete in my huis kan wees en toets my hierin, se die Here die Almagtige.  
Toets My of Ek nie die vensters van die hemel vir julle sal oopmaak  
en vir julle reën sal uitgiet, meer as wat julle kan gebruik nie (Mal 3:10),

Die Nuwe Testament wys dit nie af nie, bevestig dit ook nie.  
Hoofsaak in NT is: Jy moet met blymoedigheid gee…

As die Here 10% van jou inkomste vra, vra dit geloof.  
Jy wil binne jou inkomste spandeer en nou is daar nog 10% minder…

Dit is wat jy het om jou van A tot B te neem.  
Maar let op… Daar is ‘n belofte by.  
Die Here se: hy gaan jou verder neem, ook na punt C

Wie minder as 10% bydrae ontneem hulself die bederf na C

Dit handel dus oor of jy die Here vertrou, op sy Woord neem.

Prakties werk ‘n **elektroniese aftrekking vir my die beste**.  
Dan weet ek, dit is betaal.

Ek is nie in die versoeking om dit terug te hou  
en eers ander dinge te betaal nie.

**4 Spaar ‘n deel van jou inkomste vir noodgevalle en geleenthede, o**f aftrede.  
Daar kom maer jare (Winter tye) in elkeen van ons se finansies…  
Een na die ander ding breek of jou inkomste van heeltemal weg…

Dan gebruik jy die spaargeld…

**Waar kom die beginsel vandaan?**

Die Here leer ons dit in die natuur.

Miere maak in die somer kos bymekaar vir die winter (Spreuke 6:6-8)#

*6Jou luiaard,*

*gaan leer by die mier wat wysheid is.*

*Kyk wat hy doen. Leer iets by hom.*

*7Hy het nie ’n leier, of ’n opsigter, of iemand wat agter hom staan nie.*

*8Hy kry reeds in die somer sy kosvoorraad reg.*

*In die oestyd werk hy klaar, voor die winter kom.* (Spreuke 6:6-8)(NLV).

**5 Lewe ingestel op die Here**

Christenskap is om in ‘n lewende verhouding met die Here te leef.   
Daar is ‘n dinamiese verhouding tussen jou en God.  
Stoeltyd moet maak dat **jy oop is vir influistering van God**  
waar Hy wil hê jy ‘n bydrae uit hierdie fondse moet maak.

Want daar kom **gereeld nood oor mense op jou pad**  
en dan het jy die geleentheid, asook die fondse  
asook die vreugde om te sien waar die Here jou fondse aanwend

Slot

Hierdie **resep mag vir jou baie eenvoudig klink**  
maar dit is wat die Here van jou vra,  
Dit is die pad na vreugde, na eenvoud met jou finansies.

Amen

Bronnelys

Bybelvertalings (Verskeie)  
Hendrikson, W. Kommentaar op Lukas  
Hybels, B. 2014. Simplify. Ten practices to unclutter your soul